Šveitsi meedia
Šveitsi meedia on Šveitsis toimiv massimeediasüsteem. Šveitsi iseloomustab kultuuride mitmekesisus, riigis kehtib neli ametlikku riigikeelt – saksa, prantsuse, itaalia ja romanši keel – ning seega on riigis ka neli erinevat mentaliteeti. Šveitsi meediamaastikul mängivad need keeleerinevused suurt rolli: seetõttu puuduvad seal üleriigilised päevalehed, nende asemel on regionaalsed ajalehed, keeleerinevused kujundavad ka raadiojaamu ja televisiooni. 2000. aastal Šveitsis vastu võetud konstitutsioonis reguleerivad meediat kolm artiklit. Esiteks, artikkel 16, mis väljendab arvamusvabadust ja õigust informatsioonile; artikkel 17 väljendab meedia vabadust; artikkel 93 reguleerib raadiot ja televisiooni. Siiski, seadusega ei ole meediale määratud kohustust teenida avalikkuse huve. Šveits oli 2008. aastal pressivabaduse edetabelis seitsmendal kohal.